**צבי טריגר** (נולד ב-1972) הוא סופר, פרופסור למשפטים, וחוקר המתמחה בדיני משפחה ודיני חוזים, פמיניזם ותאוריה קווירית, משפט ותרבות. כיהן כסגן דקאן בית הספר למשפטים ע"ש חיים שטריקס במסלול האקדמי המכללה למנהל בין השנים 2011–2013.
את שירותו הצבאי עשה כקצין בדובר צה"ל.

קורות חייו
----------

צבי טריגר נולד בחולון.

טריגר הוא בוגר הפקולטה למשפטים באוניברסיטת תל אביב, שם גם למד כתיבה דרמטית ודרמטורגיה בחוג לתיאטרון. לאחר השלמת לימודי המשפטים התמחה בבית-המשפט העליון בירושלים. לאחר מכן השלים תואר שני ודוקטורט בבית הספר למשפטים של אוניברסיטת ניו יורק (NYU).

ב-1998 ערך (יחד עם הבמאית מאשה נמירובסקי) את הקברט 'למה שיזכירו את שמי?' ושיחק בו. הקברט הוקדש ליצירתו של ברטולט ברכט במלאת מאה שנים להולדתו, והועלה על ידי החוג לתיאטרון באוניברסיטה העברית בירושלים במסגרת 'תספיס', הפסטיבל הבינלאומי החמישי לתיאטרון אוניברסיטאי בירושלים, ובפסטיבלי תיאטרון-סטודנטים בלייז', בלגיה, ובשטרסבורג, צרפת.

מ-2004 מלמד וחוקר במסגרת המסלול האקדמי המכללה למינהל בראשון לציון, בתחומים דיני משפחה, דיני חוזים, פמיניזם ומשפט ותרבות. פרסומיו האקדמיים עוסקים בביקורת פמיניסטית וקווירית של דיני המשפחה הישראליים. פרסומיו כוללים, בין היתר, ריאיון עם הפסיכולוגית האמריקאית קרול גיליגן על הקשר בין משפט ואהבה, ומאמר על ההיסטוריה של אימוץ הדין הדתי בישראל, שכותרתו "יש מדינה לאהבה: נישואין וגירושין בין יהודים בישראל" (שניהם הופיעו בספר "משפטים על אהבה"). ב-2011 פרסם מאמר משותף עם גאיה ברנשטיין מאוניברסיטת סיטון-הול בארצות הברית, בשם "הורות-יתר", שנסקר בכתבי עת ועיתונים רבים בארצות הברית ובישראל.

בשנים 2009–2011 ערך את כתב העת "המשפט".

בנוסף למחקריו וכתיבתו האקדמית, טריגר מפרסם טורים ודעות, רומנים וסיפורת. הוא מחבר הרומן "מקרה של אזעקת אמת" (הוצאת חרגול, 2005), והספר "ללא מילים: התרבות הישראלית בראי השפה" שכתב עם עמליה רוזנבלום (הוצאת דביר, 2007). פרסם סיפורים קצרים בכתב העת "מסמרים" ובאנתולוגיה "כשמדלין סטו בוכה: סיפורים קצרים על קולנוע" (גלורי, 2007). פרסם ביקורות ספרים בעיתון "הארץ" וב"Time Out תל אביב", ורשימות בענייני מזון וביקורת מסעדות במסגרת טורו השבועי "מי שאוכל לבד" באתר "וואלה!".

טריגר זכה באות החוקר מצטיין לשנת תש"ע (2010) של בית הספר למשפטים של המכללה למינהל. ב-2012 זכה בפרס צלטנר לחקר המשפט לחוקר צעיר מטעם ארגון רוטרי ואוניברסיטת תל אביב.

טריגר הוא חבר בפורום המרצות והמרצים למשפטים למען הדמוקרטיה, הפועל נגד שינויי המשטר שהוצעו במערכת המשפט בשנת 2023.

טריגר התחתן עם אסף אוחיון בניו יורק והוא אב לשתי בנות. אחיו הוא העיתונאי אפי טריגר.

ספריו
-----

* "מקרה של אזעקת אמת" (הוצאת חרגול, 2005)
* "ללא מילים: התרבות הישראלית בראי השפה" (עם עמליה רוזנבלום) (הוצאת דביר, 2007)
* "פשעים נגד הפטריארכיה" (האוניברסיטה המשודרת, 2014)

מאמריו
------

* צבי טריגר "כסף, חוזים ומגדר" **משפט ועסקים** כרך יח' (2014).

קישורים חיצוניים
----------------

* אוטוביוגרפיות - הבלוג של טריגר
* חריף - בלוג הבישול של טריגר
* צבי טריגר, באתר המכללה למנהל
* רשימת הפרסומים של צבי טריגר, בקטלוג הספרייה הלאומית

* צבי טריגר, ב"לקסיקון הספרות העברית החדשה"
* צבי טריגר, ב"לקסיקון הקשרים לספרות ישראלית"
* סרטונים צבי טריגר, במיזם "סופרים קוראים" של המרכז לספריות וספרות בישראל
* מקרה של אזעקת אמת, על ספרו הראשון של טריגר, באתר הוצאת "חרגול"
* לא רק לסטרייטים מותר, באתר וואלה!‏, 15 במרץ 2005, על ספרו "מקרה של אזעקת אמת"
* על ספרו "ללא מילים - התרבות הישראלית בראי השפה", כולל קטע מהספר, באתר "טקסט"
* חן מענית, ‏ד"ר צבי טריגר - סגן דיקאן בית הספר למשפטים במכללה למינהל איש משפחה, באתר גלובס, 1 במרץ 2012
* אבנר שפירא, מתי מותר לבעל נבגד להרוג?, באתר הארץ, 29 בנובמבר 2012
* צבי טריגר, "מדוע כל פעולה אנושית מכילה את תבוסתה?" על יושרה שיפוטית ואקטיביזם פמיניסטי לאחר ביטול הלכת רו נ' וייד" בבלוג שיח.זכויות@מינרבה, יולי 2022.
* צבי טריגר, ‏התפילות בכיפור נועדו להוציא את המחאה באור שלילי, פרופ' צבי טריגר, באתר גלובס, 3 באוקטובר 2023

הערות שוליים
------------

1. ↑  צבי טריגר, אשה שונה, באתר הארץ, 29 במאי 2006
2. ↑  יש מדינה לאהבה: נישואין וגירושין בין יהודים בישראל, באתר המכללה למנהל
3. ↑  "משפטים על אהבה", בעריכת חנה נוה וארנה בן-נפתלי, הוצאת אוניברסיטת תל אביב, 2005
4. ↑  Over Parenting; הורות יתר - תקציר המאמר בעברית
5. ↑  ההורים אשמים, פורסם במוסף 7 ימים בידיעות אחרונות
6. ↑  "מי אנחנו", פורום המרצות והמרצים למשפטים למען הדמוקרטיה.
7. ↑  ד"ר צבי טריגר, סגן דיקאן בית הספר למשפטים במכללה למינהל איש משפחה, באתר גלובס, 1 במרץ 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302641305171
* BnF: cb15003189f (data)
* GND: 133214125
* ISNI: 0000 0000 7846 1799
* LCCN: no2005083044
* NTA: 305169971
* VIAF: 49499958
* WorldCat: lccn-no2005083044

 |